JMART บวกเกือบ 5% ลุ้นกำไร Q2/60 โตเด่น
JMART บวกเกือบ 5% รับข่าว APPLE store เปิดร้าน Flagship store ในไทย กระตุ้นยอดขายสินค้า APPLE เพิ่มขึ้น เวลา 16.03 น. อยู่ที่ 13.70 บาท บวก 0.60 บาท หรือ 4.58% สูงสุดที่ 14.00 บาท ต่ำสุดที่ 13.20 บาท มูลค่าซื้อขายที่ 196.51 ล้านบาท ด้าน บล.บัวหลวง แนะนำซื้อ คาดกำไร 2/60 โตโดดเด่น
17 ก.ค. 2560

ผู้สื่อข่าวรายงานว่า ราคาหุ้นบริษัท เจ มาร์ท จำกัด (มหาชน) หรือ JMART ล่าสูด ณ เวลา 16.03 น. อยู่ที่ 13.70 บาท บวก 0.60 บาท หรือ 4.58% สูงสุดที่ 14.00 บาท ต่ำสุดที่ 13.20 บาท มูลค่าซื้อขายที่ 196.51 ล้านบาท ขณะที่ดัชนีตลาดหุ้นไทยโดยรวมลบ 0.18%

โดย บล.บัวหลวง ระบุในบทวิเคราะห์ แนะนำซื้อ JMART จากปัจจัยหนุนคาดว่ากำไรไตรมาส 2/60 เติบโตโดดเด่น โดยคาดที่ 125 ล้านบาท เติบโต 23% เทียบช่วงเดียวกันของปีก่อน นับเป็นหุ้นที่เติบโตสูงในกลุ่มค้าปลีก และ Laggard play โดย 1 เดือนที่ผ่านมาราคาหุ้น JMT ปรับตัวขึ้นมาราว 30-35% คำนวณจาก NAV ที่เพิ่มสูงขึ้น คาดราคาหุ้น JMART ควรปรับตัวขึ้นถึง 17-20%
ขณะที่ JMART ขึ้นมาเพียง 6% เท่านั้น นอกจากนี้ Valuation catch up คาดราคาหุ้นจะ Re-Rate P/E ขึ้นเทียบเท่ากลุ่มค้าปลีก/สินเชื่อบุคคล ที่เทรด P/E 25-30 เท่า ปัจจุบันหุ้นเทรด P/E เพียง 18.5 เท่า
ด้าน บล.เคจีไอ (ประเทศไทย) ระบุในบทวิเคราะห์ แนะเก็งกำไร JMART จากข่าว Flagship Apple Store เตรียมเปิดที่ไอคอนสยาม โดยประเมินผลกระทบต่อหุ้นกลุ่มค้าปลีกมือถือเป็นบวก เนื่องจากเป็น Flagship Store ที่จะกระตุ้นการ ตลาดสินค้า Apple ในไทย ซึ่งจะเน้นเปิดเพียง 1-2 แห่งใจกลางเมือง จึงเป็นบวกต่อยอดขายสาขาของร้าน COM7 และ JMART
รวมทั้ง Apple ให้ความสำคัญกับตลาดไทยมากขึ้น มีโอกาสเลื่อนการจัดชั้นไทยขึ้น (เดิมไทย จะได้สินค้าใหม่ เช่น iPhone ใหม่ช้าและน้อยกว่าประเทศอื่น)
ขณะที่การจัดอันดับดัชนีการเข้าถึงบริการดิจิทัลของ Global Connectivity index (GCI) ประจำปี 60 ไทยอยู่อันดับที่ 33 (ขึ้นจาก 35) จากการจัดอันดับ 50 ประเทศทั่วโลก ยังชี้ให้เห็นถึงช่องว่างในการเข้าถึงฯ ของไทยที่ยังไม่ถึงจุดอิ่มตัวและสามารถพัฒนาขึ้นได้อีกมาก (ดีมานด์สมาร์ทโฟน/คอมพิวเตอร์ในต่างจังหวัดยังมีช่องว่างอีกมาก)